# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Grŵp y Gweinidogion ar Dalu am Ofal Cymdeithasol** |
| **DYDDIAD** | **10 Gorffennaf 2018** |
| **GAN** | **Huw Irranca-Davies AC , Y Gweinidog Plant, Pobl Hŷn a Gofal Cymdeithasol** |

Ar wahoddiad y Prif Weinidog, mae’n bleser gennyf gadeirio Grŵp o Weinidogion sy'n ystyried materion sy’n ymwneud â thalu am ofal cymdeithasol. Bydd hyn yn datblygu'r gwaith a ddechreuwyd gan Ysgrifennydd y Cabinet dros Gyllid fel rhan o'r ddadl genedlaethol ar syniadau ar gyfer trethi newydd. Roedd ardoll gofal cymdeithasol ar restr fer y syniadau hynny.

Bydd y grŵp yn ystyried materion sy'n ymwneud â pholisïau ar gyfer cyflwyno ardoll gofal cymdeithasol, gan gynnwys y modelau gofal cymdeithasol sy'n cael eu datblygu. Bydd hefyd yn ystyried y gwaith ar ardoll gofal cymdeithasol a wnaed gan yr Athro Gerald Holtham.

Mae aelodaeth y grŵp yn adlewyrchu’r ffocws a roddir i’r mater hwn ar draws y llywodraeth, ac felly mae’n cynnwys Ysgrifennydd y Cabinet dros Iechyd a Gwasanaethau Cymdeithasol, Ysgrifennydd y Cabinet dros Lywodraeth Leol a Gwasanaethau Cyhoeddus, Ysgrifennydd y Cabinet dros Gyllid, a'r Gweinidog Tai ac Adfywio. Yng nghyfarfod cyntaf y grŵp ar 27 Mehefin, cytunodd yr aelodau ar ei gylch gorchwyl a'i raglen waith gychwynnol, sy'n cynnwys pum ffrwd waith benodol.

Mae'r ffrydiau hyn yn ymwneud â chodi, dosbarthu, a defnyddio cyllid ychwanegol i helpu i sicrhau gwasanaeth iechyd a gofal cymdeithasol integredig a di-dor, sy'n gydnaws â'r weledigaeth a ddisgrifir yng nghynllun *Cymru Iachach,* sef cynllun tymor hir ar gyfer ein gwasanaethau iechyd a'n gwasanaethau cymdeithasol. Maent hefyd yn cynnwys datblygu strategaeth gyfathrebu i ymgysylltu â dinasyddion a'r sector gofal cymdeithasol, yn ogystal â meithrin cysylltiadau gyda Llywodraeth y DU gan fod llawer o gyd-ddibyniaethau rhwng yr agenda hon yng Nghymru a system les ehangach y DU. Fel rhan o hyn, mae Ysgrifennydd y Cabinet dros Gyllid a finnau wedi anfon llythyr ar y cyd at y Gweinidogion perthnasol yn Llywodraeth y DU i amlinellu ein dull gweithredu ac i geisio deialog adeiladol rhwng ein dwy lywodraeth.

Bydd yr Athro Holtham yn dod i gyfarfod nesaf y grŵp yn nes ymlaen y mis hwn i drafod yr adroddiad y mae wedi ei gyhoeddi'n ddiweddar, sef *Talu am Ofal Cymdeithasol*, sy'n cynnwys dadansoddiad economaidd sy’n sail i’w gysyniad ar gyfer gweithredu ardoll gofal cymdeithasol yng Nghymru.

Byddaf yn sicrhau bod yr Aelodau'n cael clywed yr wybodaeth ddiweddaraf am hynt gwaith y Grŵp o Weinidogion ar Dalu am Ofal Cymdeithasol.